
[bookmark: NGCSBookmark]במסגרת התובענה שבתיק זה עתרה אם הקטינות, התובעת גב' XXX (להלן:"התובעת" או "האם") לשינוי זמני שהות של אבי הקטינות, הנתבע מר XXX (להלן:"הנתבע" או "האב") כך שהאב יפגוש את הקטינות במהלך השבוע במקום בשבתות בעיקר על רקע פערים באורח החיים של הצדדים (האם מקיימת אורח חיים דתי).

יצויין כי הליכים קודמים בין הצדדים התקיימו בבית המשפט לענייני משפחה בראשון לציון ואולם בהסכמת הצדדים ולנוכח מקום המגורים הנוכחי של הקטינות נקבע כי התובענה תידון בבית המשפט לענייני משפחה באשדוד (ראו החלטה מיום 08.11.2022).

תסקיר בעניינם של הצדדים הוגש 05.03.2023 במסגרתו באה המלצה לאחריות הורית משותפת. לקביעת הבית העיקרי אצל האם ולזמני שהות בכל סופ"ש שני מיום שישי בשעה 15:00 ועד ליום שבת שעתיים לאחר צאת השבת (דהיינו ללא שינוי של ממש בזמני השהות המתקיימים). כמו כן פורטו המלצות לעניין זמני השהות בחגים ובחופשת הקיץ.

לאחר שהוגשו עמדות הצדדים לתסקיר ניתנה ביום 29.03.2023 החלטה מנומקת לעניין זמני השהות המאמצת המלצות התסקיר חרף עמדת האם והצדדים התבקשו להודיע עמדתם ביחס להמשך ההליכים בתובענה תוך 14 יום.

ביום 04.04.2023 הודיעה האם כי היא מסכימה לאימוץ המלצות התסקיר למעט הסתייגויות נקודתיות לעניין הסעת הקטינות שכן האם מצויה נכון לאותו מועד בחופשת לידה. האם מתנגדת לבקשת האב להורות על הפנייתה להדרכה הורית שכן לטענתה הדבר אינו נחוץ שכן מצבן של הקטינות נובע מהטלטלה הרגשית שהן חוות ומהשינוי הדרסטי שעברו. עם זאת האם אינה מתנגדת למתן טיפולים רגשיים עבור הקטינות.

האב עתר למתן תוקף של פסק דין להחלטה מיום 29.03.2023. לאור הסכמת האם האב עותר לכך שהקטינות יופנו לקבלת טיפול רגשי באמצעות לשכת הרווחה. האב מתנגד לשינוי בהסעת הקטינות שכן התובעת לא עתרה לכך במסגרת כתב התביעה והתובעת היא שעשתה דין לעצמה והעתיקה מקום מגורי הקטינות ולפיכך הדבר נקבע בהחלטת בית המשפט לענייני משפחה בראשון לציון.

בהחלטה מיום 05.07.2023 התבקשו ב"כ הצדדים להודיע האם ניתן להכריע בתובענה על יסוד החומר המצוי בתיק וטיעוני הצדדים ובהעדר הגשת הודעת יינתן פסק דין על יסוד החמר המצוי בתיק.

הצדדים לא הגישו כל הודעה וביום 10.08.2023 הגישה ב"כ האב הודעה לפיה האב מסכים למתן פסק דין על יסוד החומר המצוי בתיק ועמדות הצדדים וכי בהעדר הגשת תגובת האם במועד שנקצב לכך בהחלטה מיום 05.07.2023 יש להורות כן.

בנסיבות בהן  המחלוקות בין הצדדים מצומצמות, לנוכח הסכמת האב ובהעדר התנגדות של האם יינתן פסק הדין להלן על יסוד החומר המצוי בתיק וטיעוני הצדדים.

בעמדתה האחרונה של האם כאמור לעיל הסכימה האם למתן תוקף של פסק דין להמלצות התסקיר כפוף למספר הסתייגויות.

לא מצאתי לקבל הסתייגויות האם לעניין הסעת הקטינות. האחריות להסעת הקטינות נקבעה בפסק דין מנומק וחלוט והיא מתקיימת בפועל. אין כל עילה לשנות מאשר נקבע בעניין זה והסעד גם לא התבקש במסגרת כתב התביעה. טענות האם בדבר היותה בחופשת לידה מובנות ואולם המדובר במצב דברים זמני במהלכו האם יכולה למצוא חלופות מטעמה לצורך הסעת הקטינות.

בכל הנוגע להדרכה הורית לא באה המלצה לעניין זה במסגרת התסקיר ולא מצאתי כי מצב הדברים מצדיק בשלב זה הפניית הצדדים או מי מהם להדרכה הורית.

בכל הנוגע לטיפולים רגשיים לקטינות הרי שגם לעניין זה לא באה המלצה אולם בשים לב לכך שהצדדים שניהם ציינו כי הם אינם מתנגדים למתן טיפולים רגשיים לקטינות הרי שאין כל מניעה כי יפעלו יחד לשם כך. על כל פנים בכל מקום בו ייקבע על ידי גורם מוסמך כי הקטינות או מי מהן נדרשות לטיפול רגשי ישתפו הצדדים פעולה לשם מתן המענה הטיפולי המתאים. במקום בו הצדדים מבקשים לעשות כן באמצעות שירותי הרווחה הם רשאים לפנות לשם כך לגורם המתאים.

לפיכך אני מורה כדלקמן:

ניתן בזאת תוקף של פסק דין להמלצות התסקיר מיום 05.03.2023.
אין שינוי באופן הסעת הקטינות לשם קיום זמני השהות.
הצדדים ישתפו פעולה לשם מתן מענה טיפולי רגשי עבור הקטינות בהתאם להמלצות הגורמים המטפלים.
בנסיבות העניין ולנוכח הצורך בבירור צרכי הקטינות איני עושה צו להוצאות.
בכך מסתיים בירור התובענה והמזכירות תסגור את התיק.

פסק דין זה מותר בפרסום ללא פרטים מזהים כלשהם.
ניתנה היום, כ"ז כסלו תשפ"ד, 10 דצמבר 2023, בהעדר הצדדים.

